挽孫奇父
作者：胡宏
朝代：宋

paragraphs: 英雄割據裔，少年事豪俊。
名勝翻然交，仁義以身徇。
南州作吏師，西洛陪先進。
情高尚禮樂，代季見戎陳。
王師頻潰遯，我憤嬰疾疢。
草廬卧江漢，僚幕資才俊。
昭昭心自知，蹇蹇步不迅。
乘風忽遠去，炎嶺善持慎。
先君有願懷，丈人踐忠信。
相從寓衡山，時許闚牆仞。
胸中學海深，舌本詞源濬。
老矣猶詩書，饑來只薇菣。
馬革誓裹尸，氣凜如秦藺。
無力獻廟堂，使得致忠藎。
據古論孔周，及今佐堯舜。
吁嗟民多瘼，慘戚天不憗。
煢煢輤車行，遥遥渚宮殯。
治命能不渝，有子孝而順。